钦定古今图书集成/明伦汇编/宫闱典/第113卷 > 武攸绪
## 钦定古今图书集成/明伦汇编/宫闱典/第113卷 > 武攸绪

按《旧唐书外戚传》：“攸绪，惟良子也。少有志行。天授中，
封安平郡王，历迁殿中监，出为扬州大都督府长史。
圣历中，弃官隐于嵩山，以琴书药饵为务。中宗即位，
以安车备礼征之，降书曰：‘朕闻大隐忘情，不去朝市。
至人无迹，何所凝滞。王高标峻尚，雅操孤贞，有咸一
之用，弘体二之德。学究深远，理实精微。草芥貂蝉，锱
铢缨绂，荫松山而辞竹苑，去朱邸而卧清溪，逍遥林
壑，傲睨箕颍，有年岁矣。朕虔膺圣历，重阐皇基，保乂
邦家，宁辑区㝢，求贤采彦，俯谷窥山。王之所居，接近
嵩岳，长望高烈，思满风烟。驻驆乔岩，追寻大隗，鸣銮
峒岫，询访广成，机务殷繁，有怀莫遂。今遣国子司业
杜慎盈，以礼命征辟，扫夔龙之第，虚稷、契之筵，神化
丹青，朕之志也。岂以黄屋之贵，倾彼白云之心。通变
之宜，希从降志，延贮阊阖，若在汾阳’。”攸绪应召至都，
授太子宾客，寻请归嵩山，制从之。令京官五品已上
饯送于定鼎门外。及三思、延秀等构逆，诸武多坐诛
戮，唯攸绪以隐居不预其祸，时论美之。睿宗即位，又
降敕曰：“顷以贼臣结党，后族擅权，扇动宫闱，肆行鸩
毒，灵祇所感，奸恶伏诛。今得宗社乂安，天地交泰。卿
久厌簪绂，早慕林泉，守道不回，见几而作，兴言高尚，
有足嘉称。但怒用不迁，罪无相及，为善有验，卿之谓
与？或虑惊疑，故令慰谢。”其见重如此。寻征为太子宾
客，不就。开元二年，攸绪又请就庐山居止，制不许，仍
令州县数加存问，不令外人侵扰。十一年，卒，年六十
九。